钦定古今图书集成/明伦汇编/官常典/第121卷 > 孔讷
## 钦定古今图书集成/明伦汇编/官常典/第121卷 > 孔讷

按《阙里志》：五十七代讷，字言伯。笃学恭谨，能诗书，工
篆。洪武十六年，丁父忧，以国哀赴京祭孝陵，既竣事，
入觐，太祖顾谓廷臣曰：“孔讷真圣人子孙也。”赐膳光
禄，命礼官馆于太学，遣尚书刘仲质劳问，日给庖廪，
复赐衣服钞锭，充牣馆舍，将俾袭爵，以居丧乃止。十
七年正月，朝京师，拜袭封之命，受诰大廷。百僚班列，
仍敕礼官以教坊乐导至太学。学官率诸生二千馀
人迎于成贤街，观者莫不赞叹。明日入谢，复赐袭衣，
宴于礼部。诰词吏部奏用资善阶，上谕曰：“既爵公，勿
事散官，但诰以织文玉轴为异耳。”遂为故事。每岁入
觐，得给符、乘传，班序列文臣首，厚其廪饩，下及侍从，
皆古未有者也。三十三年九月十六日，以疾卒，年四
十三。葬祖墓西北，祔考墓也。生子四：长鉴，次铎、钧、镗。